দেশকে এই অস্থিতিশীল করা ও রাজনীতিকে অশুভ শক্তির মুখোমুখি দাঁড় করিয়ে দেয়ার জন্য জামায়াত, বিএনপি, ড. কামাল ও সুশীলরা শেখ হাসিনাকে ট্র্যাপে ফেলার উদ্যোগ নিয়েছিলেন। তাদের এই উদ্যোগ হিসেবে ড. কামাল সংলাপের জন্য চিঠি দিয়েছিলেন শেখ হাসিনাকে। তারা ধরেই নিয়েছিলেন, শেখ হাসিনা এই চিঠিতে কোন সাড়া দেবেন না। তিনি প্রত্যাখ্যান করবেন এই আহ্বান। তাদের হিসাবটি একটু ভুল হয়েছিল। তারা বুঝতে পারেননি ’৭৫-এর রক্তসাগর পার হয়ে দেশের রাজনীতির হাল ধরে কোন যুদ্ধের ভেতর দিয়ে শেখ হাসিনাকে আজ এখানে আসতে হয়েছে! শুধু একটা উদাহরণ দিলেই এখানে বিষয়টা অনেকখানি পরিষ্কার হয়। সকলেই জানি শত্রু যখন চিহ্নিত হয় বা প্রকাশ্যে হয় তার মোকাবেলা করা সহজ কিন্তু ওই শত্রু যখন ছদ্মবেশী, নিজের ঘরের ভেতর হয় তখন তাকে মোকাবেলা করা অনেক কষ্টের। ড. কামাল এখন জামায়াত-বিএনপির সঙ্গে প্রকাশ্যে আছেন। এখন তাকে বুঝতে শেখ হাসিনার অনেক কম কষ্ট হচ্ছে। কিন্তু এই ড. কামাল যখন তাঁর দলে ছিলেন এবং তাঁর নীতি নির্ধারণী বডিতে থেকে জামায়াত ও বিএনপির পক্ষে খেলছিলেন তখন তাঁকে মোকাবেলা করতে শেখ হাসিনার কেমন ধকলটি পোহাতে হয়েছে! শুধু ড. কামাল নন, এমনি অনেকেই দলের ভেতর বসে শেখ হাসিনার বিপরীতে অনেক দাবার ঘুঁটি নেড়েছেন। তাদেরকে মোকাবেলা করে, সামরিক সরকার ও তাদের মৌলবাদী দোসরকে মোকাবেলা করে শেখ হাসিনাকে আজ এখানে আসতে হয়েছে। আর তার ভেতর দিয়ে গত দশ বছরে শেখ হাসিনা প্রতিদিন নিজেই নিজেকে অতিক্রম করেছেন। আবুল মাল আবদুল মুহিতের ভাষায়, শেখ হাসিনা এখন ইন্টারন্যাশনাল লীগের প্লেয়ার আর বাদবাকি সকলে পাড়ার ক্লাবের প্লেয়ার। বাস্তবে শেখ হাসিনাই এখন বাংলাদেশে একমাত্র আন্তর্জাতিকমানের রাজনৈতিক নেতা ও রাষ্ট্রনায়ক শুধু নন, পৃথিবীর তিন-চারজন নেতার পরেই তাঁর নাম আসে। এই শেখ হাসিনা যে রাজনীতিকে অন্যের কোটে যেতে দেবেন না সেটাই স্বাভাবিক। ড. কামাল ও তাঁর পরামর্শক সুশীলরা মনে করেছিলেন, শেখ হাসিনাকে সংলাপের চিঠি দিলে তিনি স্বাভাবিকভাবে তা প্রত্যাখ্যান করবেন, আর তখনই তাদের জন্য সুযোগ হবে দেশকে অস্থিতিশীল করার রাজনীতির পথে নিয়ে যাওয়া। সেক্ষেত্রে কী বিদেশী, কী দেশের সাধারণ মানুষ সকলকে তারা বড় মুখ করে বলতে পারবেন, তাদেরকে এখানে ঠেলে দিয়েছেন শেখ হাসিনা।